བཀའ་བརྒྱད་སྤྲུལ་སྐུ་རིན་པོ་ཆེའི་བཀའ་འདྲིའི་ལན་དུ་གསོལ་བ་
ཡིད་དབང་རྙོག་སེལ་ལ་ལྡེབ།
ན་མོཿགུ་རུ་རཏྣ་པཱ་ད་ཡ། གཤིས་ཆོས་སྐུའི་ལྷ་ལམ་རབ་ཡངས་པར། །གདངས་འགགས་མེད་ལོངས་སྐུའི་དཀྱིལ་འཁོར་གསལ། །གར་སྤྲུལ་སྐུའི་འོད་སྟོང་ཕྱོགས་བྲལ་གྱིས། །བདག་གདུལ་བྱའི་བློ་ཚལ་བཞད་མཛད་པ། །དཔལ་བཀའ་བརྒྱུད་མ་ཎི་རྡོ་ཞལ་གྱིས། །ཕ་བླ་མ་ཡོངས་ཞབས་གཙུག་གིས་འདུད།། ༈ མགོན་ཁྱེད་གསུང་ཟབ་རྒྱས་གངས་རི་ནས། །རྒྱུན་ལྷུང་བའི་ལེགས་བཤད་བདུད་རྩིའི་ཆུས། །སྐྱོན་ལོག་སྣང་དྲི་མ་བཀྲུ་ཕྱིར་དུ། །དོན་གསང་བའི་ཟབ་དོན་འདིར་བཀོད་པར། །སྐྱབས་བླ་མ་མཁའ་འགྲོས་གནང་དུ་གསོལ།། ༈ ཡུལ་འཛམ་གླིང་རྒྱ་བོད་དབུས་འགྱུར་དུ། །ཆོས་ཡང་གསང་དོན་གྱི་བསྟན་པ་ཡིས། །གནས་འཁོར་འདས་རྫུན་ཕུབ་རབ་བརྡིབས་ཤིང་། །དགྲ་ཉོན་མོངས་འཁྲུལ་པའི་ཡུལ་ཕྱུང་པ། །ཐུགས་རྟོགས་པ་རྒྱུ་སྐར་བདག་པོ་ལ། །འགྲན་ཟླ་བ་བྲལ་ཕྱིར་རྩོད་མེད་ཅེས། །ས་གངས་ཅན་ལྗོངས་ཀུན་གྲགས་པ་དེ། །མི་མཁས་གྲུབ་རིག་ལྡན་འཕོངས་སམ་ཅི། དོན་དེ་ཕྱིར་བསྒྲུབ་རྒྱུད་རིང་ལུགས་རྒྱལ།། ༈ དེ་ལྟར་མཆོད་ནས་འདིར་ནོར་འཁྲུལ་གྱི་དྲི་མ་སྤངས་ཤིང་། །ཡོན་ཏན་གྱི་ཕུང་པོ་རི་རྒྱལ་ལྷུན་པོ་ལྟར་བརྗིད་པའི། །དཔལ་ལྡན་དྭགས་པོ་བཀའ་བརྒྱུད་རིན་པོ་ཆེའི་གྲུབ་ཐོབ་འགའི་གསུང་མཆོག་ལ། །དྲི་ཚིག་གསེར་ལྡེ་ཞེས་པ་མརྐ་ཊའི་མོས་བསྐུལ་ལྟར། །སྨྲ་སྒོ་དབྱེ་བའི་སྙན་ཚིག་བརྒྱན་པ་འདི་ལ། །ལྡོག་ཚིག་ལན་བརྩམ་པར་བྱ་བ་ལ་སྤྱི་དོན་གསུམ་སྟེ། ཀླད་གཞུང་འཇུག་གསུམ་མོ། །དང་པོ་ཀླད་དོན་ལ་གསུམ། ཡུལ་གོང་མ་ལ་མཆོད་པར་བརྗོད་པ། བཀའ་གནང་བ་ཞུ་བ། རིང་ལུགས་ཀྱི་ཆེ་བ་ཟུར་ཙམ་བརྗོད་པ་སྟེ་སྔོན་དུ་སོང་།། ༈ གཉིས་པ་གཞུང་གི་དོན་ལའང་གསུམ། དགོས་པ་ཅིའི་ཕྱིར་ལན་བཏབ་པ། གྲུབ་མཐའ་ཕྱོགས་འཛིན་ཀྱི་དགག་གཞིའི་སྐྱོན་བསྟན་པ། ལན་དངོས་སོ་སོར་བཏབ་པའོ།། ༈ དེ་ལ་དང་པོ་ནི། འདི་ལྟ་བུ་རང་སྣང་གི་འཁྲུལ་སྐྱོན་སུག་ལས་སུ་དྲིས་པའི་བསྟན་བཅོས་དག་ལ་ལན་འབྲེལ་བཀོད་པ། དོན་མེད་རྣམ་གཡེངས་ངལ་རྒྱུར་གྱུར་ཞིང་མཁས་གྲུབ་རྣམ་དཔྱོད་ཀྱི་ནོར་ཅན་མཁས་རིག་གསལ་གསུམ་ལྡན་པ་རྣམས་གྱི་སྤྱན་ལམ་དུ་མཛེས་པར་མི་མངོན་ནའང་། རགས་རིམ་ཞིག་མེད་ན་བླུན་པོ་ཤེས་རབ་ཀྱི་མི་ཟུམ་འགའ། ཐེ་ཚོམ་དོགས་པའི་གནས་སུ་གྱུར་ནས། ལས་བསོག་གི་རྒྱུར་མངོན་ཕྱིར་མདོར་བསྡུས་པ་ཅིག་འདིར་སྤྲོ་བར་བྱའོ། །གཉིས་པ་ནི། དང་པོ་ཉིད་དུ་རྩོད་གཞི་རྩོམ་པའི་ཐོག་མར་བྲི་བའི་མཆོད་བརྗོད་དུ་ཆོས་བསྟན་པའི་སྙིང་པོ་ཕྱག་རྒྱ་ཆེ་སོགས་ནས་སུག་ལས་སུ་བྲི་བར་བྱའོ། །ཞེས་བརྗོད་པ་སྐྱོན་དུ་གྱུར་པའི་ལན་ནི། དེ་ལྟར་ཟབ་མོའི་ཆོས་མདོ་རྒྱུད་མཐའ་ཡས་སུ་བསྟན་པའི་སྙིང་པོ་ཕྱག་རྒྱ་ཆེན་པོ་ཡིན་ཞིང་། དེ་དོན་ཇི་བཞིན་དུ་མངོན་དུ་གྱུར་པ་སོགས་མདོར་ན་ཡོན་ཏན་གྱི་ཆེ་བ་རྣམས་ལེགས་པར་ངེས་ཤིང་མཆོད་པར་བརྗོད་པ་དང་། ཁྱད་པར་དུ་གློ་བུར་བའི་དྲི་མ་སྦྱོང་བྱེད་སྨིན་གྲོལ་གྱི་གཞུང་ལམ་དང་། ཆོས་ཐམས་ཅད་ཀྱི་དགོངས་དོན་མཐར་ཐུག་པ་ཐོབ་བྱེད་ཀྱི་འབྲས་བུ་གནས་ལུགས་སྨྲ་བསམ་བརྗོད་མེད་ཀྱི་ཟབ་དོན་གཉིས་ལ། འཁྲུལ་རྟོག་གི་དྲི་མ་མེད་པར་ཡིད་ཆེས་ཀྱི་དམིགས་གསལ་སྟོན་པས། འཐད་དྲང་གི་ནོར་འཁྲུལ་གྱུར་པའི་རྩོད་གཞིའི་བྱ་བའི་སྒོ་ནི་རང་ཚིག་གིས་བཀག་ཕྱིར། སྨྲ་སྒོ་དབྱེ་བའི་སྙན་ཚིག་ཙམ་བརྗོད་ཀྱང་དོན་དུ་གྲུབ་མཐའི་ཕྱོགས་འཛིན་གྱིས་གཤེ་བ་ངེས་ཅན་གྱིས་མངོན་ལ། དེ་ལྟ་བུ་ཤིན་ཏུ་མི་འཐད་པར་སྣང་ཞིང་ཐེག་པ་ཐུན་མོང་བ་དག་མུ་སྟེགས་ཅན་ལའང་སྨད་པར་མ་གསུངས་ན་ལེགས་པར་གསུངས་པའི་ཆོས་ལ་སྨོས་ཀྱང་ཅི་དགོས། ཐུན་མོང་མ་ཡིན་པའི་ཐེག་པས་ཀྱང་སྔགས་ཕྱི་ནང་གཉིས་ཀའི་རྩ་ལྟུང་འབྱུང་སྟེ། ཇི་སྐད་དུ་རྩ་ལྟུང་བཅུ་བཞི་ལས། རང་ངམ་གཞན་གྱི་གྲུབ་པའི་མཐའ། ཆོས་ལ་སྨོད་པ་དྲུག་པ་ཡིན། ཞེས་པ་སྔགས་ཕྱི་ནང་དང་། ནང་པ་བླ་ན་མེད་པའི་ཀྱང་རྩ་ལྟུང་འབྱུང་སྟེ། བཀོད་པ་ཆེན་པོའི་རྒྱུད་ལས། རང་ངམ་གཞན་གྱི་གྲུབ་པ་ཡི། ཆོས་ལ་སྨོད་པ་ལོག་པའི་ལམ། རྩ་བའི་དམ་ཚིག་ལས་འདས་ནས། ས་སྤྱོད་མེ་ཡི་སྡུག་བསྔལ་ལ། ཡུན་རིང་བར་དུ་གནས་པའོ། །ཞེས་གསུངས་པ་ལ་སོགས་ཀྱི་ལུང་དཔག་པས་མི་ལང་བ་ལགས་སོ། །ཡང་རང་ཉིད་ཕྱོགས་འཛིན་གྱི་བློ་གཟུ་བོར་གྱུར་ནས་སྐྱོན་དུ་སྣང་བའི་ངོས། ཕྱི་ལོགས་སུ་དཔྱད་པར་འོས་པ་རྣམས་འགལ་ཚིག་ཏུ་ཡི་གེའི་རིས་སུ་བཏབ་ན་འདི་ལྟ་བུར་བདོག་པ་དག དལ་ཁོམ་གྱི་སུག་ལས་སུ་བྲི་བར་བྱའོ་ཞེས་རང་སྣང་ཨ་ཤུདྡྷེའི་འགལ་ཚིག་ཡིན་པར་བསྟན་པ་ནི། དཔེ་དོན་གཉིས་ཀས་སྐབས་སུ་བབ་ཅིང་འཐད་པ་སྟེ། མཁྲིས་ནད་མིག་གིས་དུང་དཀར་སེར་པོར་སྣང་བ་དང་། སྨིག་རྒྱུ་རབ་རིབ་སྐྲ་ཤད་ལ་སོགས་སྐྱེས་བུས་མིག་སྐྱོན་དུ་ངེས་པ་དང་། ཐག་པ་ལ་སྦྲུལ་དང་། ཐོ་ཡོར་ལ་མི་རུ་མཐོང་བ་ཡང་རང་སྣང་འཁྲུལ་པའི་དཔེ་དང་། ཡང་དག་པར་རྫོགས་པའི་སངས་རྒྱས་ལྟ་བུ་ལའང་དགེ་སློང་ལེགས་པའི་སྐར་མས་གཤེ་བའི་དོན་གྱིས་བསྒྲུབས་པས་ན། ལྡོག་ཚིག་དགོས་པ་ཆུང་བ་ཙམ་ལས་མེད་དོ།། ༈ གསུམ་པ་ལན་དངོས་སོ་སོར་བཏབ་པ་ལ་འགལ་བ་བཅུ་གསུམ་དུ་བཀོད་པའི་དང་པོར་བྲི་བར། དེ་ཡང་མདོ་རྒྱུད་ཐམས་ཅད་ཀྱི་སྙིང་པོར་གྱུར་པ་ཞེས་ནས་ལྷན་ཅིག་སྐྱེས་སྦྱོར་འདི་ཕྱོགས་གང་དུ་གཏོགས་པ་ལགས། ཞེས་པའི་ལན་ནི། །དེ་ཡང་ཟབ་ཆོས་ཕྱག་རྒྱ་ཆེན་པོའི་ལམ་གྱི་རིམ་པ་ལ་མདོ་སྔགས་གཉིས་ཙམ་གྱི་མ་ཟད་དེ། མདོ་དང་གོང་ནས་བཤད་པའི་ཕྱག་རྒྱ་ཆེན་པོའི་ལམ་རིམ། སྔགས་དང་གོང་ནས་བཤད་པའི་ཕྱག་རྒྱ་ཆེན་པོའི་ལམ་རིམ། མདོ་སྔགས་གཉིས་ཀ་ལ་མ་ལྟོས་པའི་གསེང་ལམ་གྱི་ཕྱག་རྒྱ་ཆེན་པོའི་ལམ་རིམ། མདོ་སྔགས་ཐུན་མོངས་པའི་ཕྱག་རྒྱ་ཆེན་པོའི་ལམ་རིམ་དང་བཞིར་བཤད་པ་དང་། གཞན་ཡང་ཕྱག་རྒྱ་ཆེན་པོའི་ལམ་རིམ་སྔ་དར་ཕྱི་དར་སོགས་དབྱེ་ན་མང་མོད་ཀྱང་ཡིག་ཚོགས་ཙམ་ལས་དགོས་པ་ཆུང་ཕྱིར་འགག་ཏུ་དྲིལ་ཏེ་བཀོད་པར་བྱ་སྟེ་དེ་ལ་ཏིང་ངེ་འཛིན་རྒྱལ་པོ་དང་རྒྱུད་བླ་མ་ལ་སོགས་ལ་བསྟེན་པ་རྣམས་ནི་མདོ་རང་གང་ནས་བཤད་པའི་ལམ་རིམ་ཐེག་པ་ཐུན་མོང་པ་ཡིན་ཕྱིར་བླ་མེད་གྱི་ཐེག་པར་དོ་ཟླ་མ་ཡིན་ནམ་བསམ། བྲམ་ཟེ་ཆེན་པོའི་གྲུབ་པ་སྡེ་བདུན་ལ་སོགས་པ་ཐམས་ཅད་ཀྱང་ལམ་རིམ་སྔ་དར་བ་ཡིན་ཕྱིར་དེའི་ཁོང་དུའང་འདི་ཉིད་གཏོགས་པ་མ་ཡིན་ནོ། །འོ་ན་གང་དུ་གཏོགས་ཤེ་ན་འདི་ཉིད་ནི་རྣལ་འབྱོར་གྱི་དབང་ཕྱུག་ཆེན་པོ་རྗེ་བཙུན་ཏེ་ལོ་པས་རྫུ་འཕྲུལ་གྱིས། །ནུབ་ཕྱོགས་ཨུརྒྱན་གྷནྡྷོ་ལའི་གཙུག་ལག་ཁང་དུ་བྱོན་ཏེ། རྗེ་བཙུན་རྡོ་རྗེ་རྣལ་འབྱོར་མ་ལ་བཀའ་བརྒྱུད་ཀྱི་ཆོས་ཐམས་ཅད་ཀྱི་རྩ་བའམ་མ་མོ་ལྟ་བུར་གྱུར་པ་ནོར་བུ་སྐོར་གསུམ་སྨིན་གྲོལ་ཆ་ལག་དང་བཅས་པ་གསན་པ་དང་། གཞན་ཡང་རྡོ་རྗེ་སྙིང་པོ་སོགས་ལའང་གསན་ཞིང་། ཁྱད་པར་དུ་ཡང་བྷང་ག་ལར་སྐུ་བཞིའི་བདག་ཉིད་རྒྱལ་བ་རྡོ་རྗེ་འཆང་ཆེན་དང་མཇལ་དུས། རྒྱུད་ལུང་མན་ངག་ཐམས་ཅད་ཀྱི་བཀའ་བབ་གཏད་ཅིང་ཁམས་གསུམ་ཆོས་ཀྱི་རྒྱལ་སྲིད་དུ་མངའ་གསོལ་ཞིང་དཔལ་དུ་བཀོད་པ་ལས་རིམ་པར་བརྒྱུད་དེ། མཉམ་མེད་དྭགས་པོ་རིན་པོ་ཆེས་ཐུགས་ཉམས་སུ་བཞེས་པ་ལ། སྙིང་རྗེ་པད་དཀར་དང་ཏིང་ངེ་འཛིན་རྒྱལ་པོ་སོགས་ནས་ཇི་ལྟར་ལུང་བསྟན་པ་ལྟར་གདུལ་བྱའི་དུས་ལ་བབ་པར་མཁྱེན་ཏེ། ཚད་མེད་ཀྱི་ཀུན་ནས་བླངས་ཏེ་གདུལ་བྱའི་བློ་མཚམས་དང་མཐུན་པའི་ལམ་རིམ་དུ་མཛད་པ་ནི། རྙེད་དཀའ་མི་རྟག་སྒོམ་པ་ལ་སོགས་ཐུན་མོང་གི་སྔོན་འགྲོ་རྣམས་མདོའི་ལམ་རིམ་མནན། སྐྱབས་སེམས་ཡིག་བརྒྱ་ཏིང་ངེ་འཛིན་གྱི་དབང་ཞུ་བ་སོགས་ཐུན་མོང་མ་ཡིན་པའི་སྔོན་འགྲོ་རྣམས་སྔགས་ཀྱིས་ལམ་རིམ་དང་སྦྱར་བར་མཛད་ཅིང་། མདོ་སྔགས་ཐུན་མོང་པའི་ཁྲིད་རིམ་དུ་མཛད་པ་འདི་ལ་ཕྱག་རྒྱ་ཆེན་པོ་ལྷན་གཅིག་སྐྱེས་སྦྱོར་ཞེས་སུ་གྲགས་པ། ལུས་མ་སྤངས་པར་འཇའ་ལྟར་ཡལ་ནུས་པའི་གདམས་པ་ཟབ་ལ་རྒྱ་ཆེ་བ། གྲུབ་ཐོབ་ཀྱིས་རི་ལུང་གང་བ་མངོན་སུམ་དུ་གསལ་བ་འདི་ཡིན་ལ། ཡང་རྒྱུད་ནས་མ་བཤད་པར་ཐུན་མོང་སྡེབ་ཏུ་མི་རུང་ངོ་ཞེ་ན། མཚན་བརྗོད་ལས། ཐེག་པ་སྣ་ཚོགས་ཐབས་ཚུལ་གྱིས། །འགྲོ་བའི་དོན་ལ་རྟོག་པ་པོ། ཅེས་དང་། རིག་པ་རང་ཤར་གྱི་རྒྱུད་ལས། གང་འདུལ་དེ་ལ་དེར་སྟོན་ཞིང་། གཞན་དང་མཐུན་པར་སྣང་བ་ལ། ཞེས་གསུང་པས་ན་རྩོད་པ་དང་བྲལ་བའོ། །དེ་ལྟར་ན་འགལ་བ་དང་པོའི་ལན་བཏབ་ཟིན།། ༈ ཡང་དྲི་བར། དྭགས་པོ་རིན་པོ་ཆེའི་དབང་མ་ཐོབ་པ་ལ་མདོ་དང་ཞེས་པ་ནས་དབང་ཆོག་དངོས་དེ་གང་ལགས་ཞེས་པའི་ལན་ནི། དེ་ཡང་ཚིག་བརྗོད་ཐ་སྙད་ཀྱི་གདགས་གཞི་ཟད་ཅིང་དཔེར་བྱ་ཀུན་ལས་འདས་པའི་མཐར་ཐུག་བློ་བྲལ་ཕྱག་རྒྱ་ཆེན་པོ་ལ། དབང་བསྐུར་བྱ་དང་སྐུར་བྱེད་ཀྱི་ཡུལ་ཡུལ་ཅན་གཉིས་ཀ་རང་བཞིན་གྱི་ངོ་བོས་སྟོང་མོད་ནའང་། དེ་དོན་ཡེ་གདོད་མ་ནས་སངས་རྒྱས་དང་སེམས་ཅན་ལ་ཁྱད་པར་མེད་པར་འགྱུར་མེད་དུ་གནས་པ་རང་གིས་རང་ངོ་མ་ཤེས་པས། མ་རིག་པའི་འཁྲུལ་འཁོར་ཉོན་མོངས་པ་དཔག་ཏུ་མེད་པའི་གློ་བུར་གྱི་དྲི་མ་བྱུང་ནས། ཁམས་གསུམ་འཁོར་བའི་སྡུག་བསྔལ་བཟོད་དཀའ་བ་འདི་དག་བྱུང་བར་རྟོགས་ལ། དེ་ལྟ་བུ་གདོད་ནས་རང་སེམས་དྲི་མ་མེད་པ་ལ་གློ་བུར་བའི་སྐྱོན་གྱི་དྲི་མ་བྱུང་བ་འདི་རྣམས་སྦྱོང་ཞིང་གནས་ལུགས་ཇི་བཞིན་པར་རྟོགས་པའི་ཐབས་སུ། གདུལ་བྱའི་དབང་རིམ་དང་སྦྱར་བའི་འཇུག་སྒོ་མཐའ་ཡས་པ་ཐམས་ཅད་ཐེག་པ་རང་རང་གི་དགོངས་པ་དང་མཐུན་པའི་ཁྲིད་རིམ་སྣ་ཚོགས་སུ་བྱུང་བ་རྣམས་སོ་སོའི་དགོངས་པར་ཤེས་དགོས་པར་འཆིས་ལ། སྨིན་དབང་མི་དགོས་པར་སྔོན་འགྲོ་རྙེད་དཀའ་སོགས་ནས་ཁྲིད་པ་མདོ་ཡི་ལམ་རིམ་དུ་སྣང་ལ། འདིར་རང་ལུགས་བླ་མེད་ཀྱི་ཐེག་པ་དཔལ་ལྡན་བཀའ་བརྒྱུད་པའི་བཞེད་ཀྱི། དང་པོར་ཐ་མལ་པའི་སྣང་ཞེན་སྦྱོང་ཕྱིར་སྔོན་དུ་སྨིན་བྱེད་ཀྱི་དབང་བསྐུར་ནས། ཕུང་ཁམས་སྐྱེ་མཆེད་ལྷའི་དཀྱིལ་འཁོར་དུ་ངོ་སྤྲད་ཅིང་ཐབས་སྐྱེད་རིམ་སྒོམ་པ་དང་། དེའི་ངོ་བོ་རང་བཞིན་གྱི་སྟོང་པ་ངོས་བཟུང་དང་བྲལ་བའི་གྲོལ་ངམ་བཏབ་ནས་རྫོགས་རིམ་ཤེས་རབ་སྒོམ་པ་སྟེ། ཟུང་འཇུག་བློ་བྲལ་ཕྱག་རྒྱ་ཆེན་པོ་ཞེས་བྱ་བའི་དོན་མངོན་དུ་བྱེད་པ་ཡིན་སྟེ། དེ་ལྟར་ཡང་དུར་ཁྲོད་རྒྱན་གྱི་རྒྱུད་ལས། སྨིན་པར་བྱེད་པ་དབང་བཞི་ལས། །གྲོལ་བར་བྱེད་པ་བསྐྱེད་རྫོགས་ཀྱི། །ལམ་གཉིས་ལ་ནི་བརྟེན་ནས་སུ། །སྔགས་པས་བྱང་ཆུབ་་བསྒྲུབ་པར་བྱ། ཞེས་གསུངས་པ་སོགས་ལུང་མང་མོད། དེ་ལྟར་དུ་སྨིན་པར་བྱེད་པའི་དབང་གི་ཆོ་གའི་ངོས་འཛིན་འདི་ལྟར་བདོག་སྟེ། དེ་ཡང་དབང་བཞི་དང་ལྡན་ཞིང་རྒྱུད་སྡེ་འོག་མ་ལས་ཁྱད་པར་བརྒྱད་ཀྱིས་འཕགས་པའི་བླ་མེད་ཀྱི་དཀྱིལ་འཁོར་གང་དུ་བཅུག་ཀྱང་འགལ་བ་མི་འབྱུང་སྟེ། ཚིག་དབང་ཕྱག་རྒྱ་ཆེན་པོར་བསྟན་པས་གྲུབ་ཀྱང་། རིང་ལུགས་འདི་ཉིད་ཀྱི་འཕྲིན་ལས་དཔལ་འཁོར་ལོ་སྡོམ་པ་ལ་བཀའ་བབ་པའི་གཤིས་ཀྱིས་དེང་སང་། ཡབ་བཀའ་ཡུམ་བཀའ་གང་རུང་ལ་བརྟེན་པ་རྒྱུད་པ་འདིའི་ཁྱད་ཆོས་ཏེ། དེ་སྐད་དུ་ཡང་། རང་གཞུང་རྡོ་རྗེ་ཚིག་རྐང་ལས། ཐོག་མར་འཁོར་ལོ་སྡོམ་པ་ལ་བརྟེན་ནས། དྲུག་བཅུ་རྩ་གཉིས་དཀྱིལ་འཁོར་དབང་བཞི་བསྐུར། ཞེས་དང་། སྨིན་པར་བྱས་ནས་ཐབས་ཤེས་ཟུང་དུ་སྦྲེལ། ཞེས་གསུངས་ཞིང་། ཡང་ནཱ་རོའི་ལུང་བསྟན་བརྡའ་འགྲོལ་ལས། འཁོར་ལོ་བདེ་མཆོག་འཁོར་ལོ་སྟེ། །བསྐོར་བ་སྙན་བརྒྱུད་འཁོར་ལོ་ཉིད། །བུ་ཆུང་ཞེན་པ་མེད་པར་བསྐོར། །ཞེས་པ་སོགས་ཀྱིས་གསལ་ཕྱིར་རྒྱུད་སྡེའི་དཀྱིལ་ཆོག་དང་མི་འགལ་བའི་གྲུབ་གཞི་འདི་ལྟར་བདོག་ལ། དེ་ལྟར་མ་ཡིན་པར་ཕྱག་ཆེན་གྱི་དབང་གོ་རྒྱུད་སྡེའི་མི་ཆོད་པར་བཞེད་ན་རྫོགས་ཆེན་གྱི་དབང་གོ་ཡང་དེ་བཞིན་མཚུངས་པར་གྱུར་པའི་ཕྱིར་རོ། །ཞེས་འགལ་བ་གཉིས་པའི་ལན་ནོ།། ༈ ཡང་དྲི་བར། དབང་ཆོག་མེད་ན་མདོ་ལུགས་སུ་ཤུགས་ཀྱི་ཞེས་པ་ནས་དགོངས་གཞི་ཇི་ལྟར་ཡོད་ལགས། ཞེས་པའི་ལན་ནི། དེཡང་འབྲས་བུ་ཕྱག་རྒྱ་ཆེན་པོ་ཞེས་བྱ་བ་འདི་ཉིད། དབྱིབས་དང་ཁ་དོག་དུ་སྒྲུབ་ཅིང་རིས་ཆད་ཕྱོགས་ལྷུང་གི་འདིར་གཏོགས་དང་། འདིར་མི་གཏོགས་ཀྱི་རྣམ་དབྱེ་བརྗོད་ཅིང་དགག་པ་མཛད་པ་ཅུང་མི་འཐད་སྙམ་སྟེ། ཕྱག་རྒྱ་ཆེན་པོ་ཞེས་པ་སྤྲོས་པ་ཐམས་ཅད་དང་བྲལ་བ་སྨྲ་བསམ་བརྗོད་མེད་ཀྱི་དོན་དམ་པ་ལ། མིང་ཙམ་བརྡའ་ཙམ་དུ་བཏགས་པ་མཐར་ཐུག་སངས་རྒྱས་ཀྱི་དགོངས་པ་ཐུན་མོང་མ་ཡིན་པ་བཅུ་གསུམ་རྡོ་རྗེ་འཛིན་པའི་སར་གསུངས་ཏེ། ཇི་སྐད་དུ་དེ་ཁོ་ན་ཉིད་རབ་ཏུ་མི་གནས་པའི་རྒྱུད་ལས། སྣང་བ་སྙིང་པོར་ཐིམ་པ་ཉིད། །རྡོ་རྗེ་འཛིན་པའི་ས་དགེ་བ། །བཅུ་གསུམ་ཕྱག་རྒྱ་ཆེན་པོ་ཉིད། །ཅེས་གསུངས་པའི་ཕྱིར་གོང་དུ་གཞན་མེད་པའི་དོན་འདི་ལྟ་བུས་སྟོན་ཏོ། །དེ་ལྟ་བུའི་ཟབ་དོན་མངོན་དུ་བྱེད་པའི་ཐབས་སུ་གང་ཟག་གི་དབང་རིམ་དང་སྦྱར་བའི་ལམ་རིམ་ལ་མ་ངེས་ཏེ། མདོ་ལུགས་སྔགས་ལུགས་ཐུན་མོང་པ་ལ་སོགས་པ་གོང་དུ་བརྗོད་པ་ལྟར་ཞིབ་ཏུ་དབྱེ་ན་མཐའ་ཡས་མོད། དེ་ལྟ་བུའི་ཟབ་མོའི་ཆོས་ཀྱི་དགོངས་དོན་རྣམས་གྲངས་ཇི་བཞིན་དུ་མ་རྟོགས་པར། །ཕྱོགས་རེ་ལ་ཐེར་ཟུག་གིས་འགལ་བར་བཞེད་པ་མི་འོས་པ་འདྲ་བསམ་མོ། །འདིའི་དོན་ལ་འགལ་བར་བརྗོད་ན་རྫོགས་ཆེན་ལའང་། འཁོར་འདས་ཀྱི་ཆོས་ཐམས་ཅད་རང་གི་སེམས་ལ་རྫོགས་པས་ན་རྫོགས་པ་དང་། དེའི་གོང་དུ་གཞན་མེད་པས་ཆེན་པོའི་ཞེས་འཆད་པར་མངོན་ལ་། དེ་ལྟར་ན་རྫོགས་ཆེན་ལ་ཡང་། སེམས་སྡེ། ཀློང་སྡེ། མན་ངག་གི་སྡེ། སྙིང་ཏིག་བླ་མེད་ཀྱི་སྐོར་སོགས་མང་པོར་གང་ཟག་གི་དབང་རིམ་དང་སྦྱར་ཏེ་དབྱེ་བ་ལས། རྫོགས་ཆེན་སེམས་སྡེའི་གོང་དུ་ཀློང་སྡེ་སོགས་མང་པོ་འབྱུང་བས་གོང་ན་གཞན་མེད་ཅེས་གསུངས་པ་དང་འགལ་བར་མངོན་ནོ། །རང་ལུགས་སུ་རིག་ཐོག་ཏུ་སྦྱར་ཚེ་གོང་ལྟར་མི་འགལ་ཏེ་ཨ་མཐས་ན་དེ་ལྟར་འབྱུང་བ་ལགས་སོ། །དེས་ན་དགོངས་གཞི་འདི་ལྟར་ཡོད་པ་སྟེ་འགལ་བ་གསུམ་པའི་ལན་བཏབ་ཟིན་ཏོ།། ༈ ཡང་རྒྱལ་དབང་རྗེའི་ཕྱག་ཆེན་ཁྲིད་ཡིག་ཅེས་པ་ནས་འདི་ལ་ཤེས་བྱེད་ཅི་ཡོད་ལགས། ཞེས་པའི་ལན་ནི། དེ་ཡང་པཎྜི་ཏའི་དཔྱད་སྒོམ་ཞེས་བྱ་བ་ནི་ཕྱི་ནང་གི་ཆོས་ཐམས་ཅད་གཏན་ཚིག་ཆེན་པོ་བཞིའི་སྒོ་ནས་དཔྱད་པས་ཅི་ཡང་མ་རྙེད་པའི་བློས་བྱས་ཀྱི་སྟོང་པ་དེ་ལ་ལྟ་བར་འཛིན་པ་སྟེ་ཐུན་མོང་རྒྱུའི་ཐེག་པའི་དགོངས་པ་ཡིན་མོད། །ཐེག་པ་དེ་ཉིད་དུ་སྒོམ་མཚན་ཉིད་པར་འཛིན་མོད་ཀྱང་། གསང་ཆེན་བླ་མེད་ཀྱི་ཐེག་པས་སྟོང་ཉིད་བཤིས་ཤོར་དུ་གོལ་ཕྱིར་